C 61/8

Objava obavijesti o odobrenju standardne izmjene specifikacije proizvoda za naziv u sektoru vina iz članka 17. stavaka 2. i 3. Delegirane uredbe Komisije (EU) 2019/33

(2021/C 61/07)

Ova se obavijest objavljuje u skladu s člankom 17. stavkom 5. Delegirane uredbe Komisije (EU) 2019/33 (1).

OBAVIJEST O ODOBRENJU STANDARDNE IZMJENE

„ASTI”

PDO-IT-A1396-AM05

Datum obavijesti: 4.12.2020.

OPIS I RAZLOZI ODOBRENE IZMJENE

1. Sorte grožđa

Dok je ranije jedina dopuštena sorta grožđa bila Moscato, od sada udio drugog aromatičnog bijelog grožđa koje je pogodno za uzgajanje u regiji Pijemontu može činiti do 3 %. Nije riječ o značajnoj promjeni: vina sa ZOI-jem zapravo se proizvode samo od sorte Moscato Bianco, a izmjena je zatražena kako vinogradi ne bi bili proglašeni nesukladnima zbog slučajne prisutnosti drugih sorti grožđa na području proizvodnje sorte Moscato Bianco, ali i zbog zamjene uvenule ili bolesne vinove loze, posebno u starijim vinogradima. Još jedan razlog veća je rasprostranjenost apopleksije i zlatne žutice vinove loze, a u nekim slučajevima i dugogodišnja ruralna tradicija uzgajanja drugih bijelih sorti u vinogradima kako bi se proizvelo grožđe i vino za obiteljsku potrošnju.

Izmjena se odnosi na članak 2. specifikacije proizvoda.

2. Pravila proizvodnje vina

Najmanja prirodna volumna alkoholna jakost za „Asti Spumante”Metodo Classico (označava da je proizvedeno „tradicionalnom metodom” proizvodnje pjenušavog vina) smanjena je s 11 % na 10 %.

Nakon opsežnog ispitivanja odlučeno je da taj zahtjev za pjenušava vina u kategoriji Metodo Classico treba biti ublažen kako bi se olakšala proizvodnja suših vrsta kao što su pas dosé, extra brut i brut. To je povezano i s izmjenama u nastavku u pogledu povećanog prinosa grožđa i stope ekstrakcije za pjenušava vina u kategoriji Metodo Classico, čime se usklađuju kriteriji primjenjivi na sva pjenušava vina obuhvaćena ZOI-jem, bez obzira na metodu kojom se proizvode (tradicionalna ili Charmat). Tim se izmjenama vinarima ujedno olakšava prijavljivanje proizvodâ iz jednog vinograda pod različitim kategorijama.

Izmjena prirodne alkoholne jakosti grožđa utječe na članak 4. specifikacije proizvoda, ali ne i na jedinstveni dokument.

3. Najveći prinosi

Najveći dopušteni prinos za kategoriju „Asti Spumante”Metodo Classico povećan je s 8 na 10 tona grožđa po hektaru (9,5 za podregije), a gornja granica stope ekstrakcije povećana je sa 60 % na 75 %. Ta povećanja odražavaju stvarni kapacitet današnjih vinograda i prinose koji se mogu dobiti u skladu s provedenim ispitivanjima, koja su pokazala da povećanje prinosa na 10 tona po hektaru ne utječe na kvalitetu i svojstva proizvoda. Postoje i tehnički razlozi za tu izmjenu: kada je prinos iz vinograda niži, grožđe dozrijeva znatno ranije, što uzrokuje nagli pad kiselosti, a zbog toga grožđe često nije prikladno za proizvodnju suših vrsta pjenušavih vina tradicionalnom metodom.

Izmjena se odnosi na točku 5. podtočku (b) jedinstvenog dokumenta (Najveći prinosi) i povezana je s člancima 4. i 5. specifikacije proizvoda „Asti” te s istim člancima u dodatnim specifikacijama za podregije Santa Vittoria d’Alba i Strevi.

4. Opis vina

(a) Dopušteni raspon sadržaja šećera u pjenušavim vinima („Asti”/„Asti Spumante” i „Asti”/„Asti Spumante”Metodo Classico) proširen je kako bi se njime obuhvatile vrste pas dosé, brut i extra brut.

(b) Kad je riječ o uvođenju suših pjenušavih vina, stvarna volumna alkoholna jakost potrebna za „Asti”/„Asti Spumante”Metodo Classico promijenjena je sa „od 6 % do 8 %” na „ne manje od 6 %”.

(c) Dodatna specifikacija proizvoda za podregije Santa Vittoria d’Alba i Strevi sada obuhvaća i pjenušava vina Metodo Classico.

Izmjene se odnose na organoleptička svojstva opisana u članku 6. specifikacije proizvoda „Asti”, članak 6. dodatnih specifikacija za potpodručje Santa Vittoria d’Alba, članak 5. dodatnih specifikacija za potpodručje Strevi i točku 4. jedinstvenog dokumenta (Opis vina).

5. Vinogradarsko područje

Upućivanje na općinu Camo u pokrajini Cuneo izbrisano je zbog spajanja te općine s općinom Santo Stefano Belbo, koja je već navedena kao dio vinogradarskog područja. Radi veće jasnoće detaljan opis razgraničenog zemljopisnog područja, koji je već naveden u specifikaciji proizvoda, sada je uključen i u jedinstveni dokument.

To je urednička izmjena kojom se ne mijenja razgraničeno zemljopisno područje.

Izmjena se odnosi na članak 3. specifikacije proizvoda i točku 6. jedinstvenog dokumenta (Razgraničeno zemljopisno područje).

6. Pravila proizvodnje vina

Izbrisan je članak 5. stavak 11. specifikacije proizvoda. On glasi kako slijedi: „Vina s oznakom DOCG iz članka 1. ne smiju se proizvoditi s pomoću umjetne karbonizacije (ni potpune ni djelomične), a inhibitori fermentacije ne smiju se upotrebljavati za konzerviranje, čak ni ako su takve prakse općenito dopuštene postojećim pravom EU-a i nacionalnim pravom.”

Izbrisani stavak sadržavao je zabranu koja je bila suvišna s obzirom na to da je već navedena u zakonodavstvu te ograničenje praksi koje su zapravo zakonite. Nakon njegova uklanjanja vinari se moraju pridržavati važećeg zakonodavstva EU-a i nacionalnog zakonodavstva.

Preformuliran je članak 5. stavak 14. (nekadašnji članak 5. stavak 15.) specifikacije proizvoda o kategorijama proizvoda koje se mogu proizvoditi s pomoću mošta (koji se smatra međuproizvodom proizvodnje vina) koji je proglašen prikladnim za proizvodnju vina sa ZOI-jem. Time je proizvođačima vina dana sloboda da u svrhu optimalnog upravljanja proizvodnjom odluče koje će kategorije proizvoda proizvoditi s pomoću mošta. Stoga se mošt koji je u godišnjoj izjavi o proizvodnji grožđa naveden kao prikladan za proizvodnju vina „Moscato d’Asti” ili „Moscato d’Asti”Vendemmia Tardiva može koristiti i za proizvodnju vina „Asti”/„Asti Spumante”, ali i za proizvodnju vina „Asti”/„Asti Spumante”Metodo Classico, što dosad nije bilo dopušteno. Nadalje, mošt namijenjen za vino „Asti”/„Asti Spumante” ili „Asti”/„Asti Spumante”Metodo Classico može se koristiti za vino „Moscato d’Asti” pod uvjetom da ima potrebnu najmanju prirodnu alkoholnu jakost.

Izmjena se odnosi na članak 5. specifikacije proizvoda i ne utječe na jedinstveni dokument.

7. Nazivanje i označivanje vina

Iako u općinama koje čine podregije Santa Vittoria d’Alba i Strevi postoji tradicija proizvodnje kvalitetnih aromatičnih pjenušavih vina (kategorija 6.) – i s pomoću tradicionalne metode i na druge načine – ta su se vina do sada na tržište stavljala kao vina sa ZOI-jem „Asti”. Izmjenom se stoga omogućava navođenje predmetne podregije na oznaci tih vina. To znači i da će potrošači imati detaljnije informacije o podrijetlu vina.

Nadalje, zahtjevi koji se primjenjuju na te vrste vina u okviru pravila za podregije stroži su od kriterija za osnovna vina sa ZOI-jem. Na primjer, najveći prinos je niži (za 1–1,5 tona grožđa po hektaru), a grožđe mora imati veću najmanju prirodnu volumnu alkoholnu jakost (za 1–1,5 %).

Izmjena se odnosi na članke od 1. do 7. dodatnih specifikacija proizvoda za podregije Santa Vittoria d’Alba i Strevi te je povezana s točkama 4. (Opis vina) i 5. (Najveći prinosi) jedinstvenog dokumenta.

8. Odstupanje od zahtjeva da se proizvodnja i punjenje u boce odvijaju na razgraničenom području

U točki 9. jedinstvenog dokumenta (Osnovni dodatni uvjeti) sada se predviđaju iznimke kad je riječ o zahtjevu da se proizvodnja i punjenje u boce moraju provoditi na razgraničenom zemljopisnom području.

Ta su pravila navedena u specifikaciji proizvoda otkako je vino „Asti” prvi put priznato kao proizvod za ZOI-jem (1967.), a potvrđena kada mu je u Italiji dodijeljena oznaka DOCG (tal. Denominazione di Origine Controllata e Garantita ili „kontrolirana i zajamčena oznaka izvornosti”) te kada su uvedene podregije. Međutim, pogreškom su izostavljene iz jedinstvenog dokumenta 2011., kada su dokumenti koji se odnose na sve postojeće oznake uneseni u informacijski sustav Europske komisije.

To je urednička izmjena jer stvarna pravila u specifikaciji proizvoda nisu izmijenjena.

Izmjena se odnosi na točku 9. jedinstvenog dokumenta (Osnovni dodatni uvjeti) i ne utječe na specifikaciju proizvoda.

9. Uredničke revizije

Ažurirani su neki kontaktni podaci. Izmjena se odnosi na odjeljak Kontaktni podaci u točki 1.2. jedinstvenog dokumenta Ostale informacije.

Nakon brisanja članaka 5. stavka 11., preostali stavci članka 5. ponovno su numerirani.

Izbrisan je članak 7. stavak 3. specifikacije proizvoda jer nije u skladu s činjenicom da se pjenušava vina sada mogu označivati imenom podregije i jer su drugi aspekti koji se u njemu navode suvišni jer su već utvrđeni u postojećem zakonodavstvu.

Ažurirana su upućivanja na zakonodavstvo u specifikaciji proizvoda.

JEDINSTVENI DOKUMENT

1. Naziv proizvoda

„Asti”

2. Vrsta oznake zemljopisnog podrijetla

ZOI – Zaštićena oznaka izvornosti

3. Kategorije proizvoda od vinove loze

1. Vino

6. Kvalitetno aromatično pjenušavo vino

4. Opis vina

„Asti”/„Asti Spumante” i vrste specifične za podregiju „Asti”/„Asti Spumante” Santa Vittoria d’Alba i „Asti”/„Asti Spumante” Strevi

Pjena: fina, postojana

Boja: od slamnatožute do svijetložute

Miris: karakterističan, nježan

Okus: karakterističan, uravnotežen, od pas dosé do slatkog

Najmanja ukupna volumna alkoholna jakost: 11,5 %, uključujući stvarnu alkoholnu jakost od najmanje 6 %

Najmanja količina suhog ekstrakta bez šećera: 15 g/l

Svi analitički parametri koji nisu navedeni u tablici u nastavku u skladu su s ograničenjima propisanima nacionalnim zakonodavstvom i zakonodavstvom EU-a.

Opća analitička svojstva Najveća ukupna alkoholna jakost (u % vol.): Najmanja stvarna alkoholna jakost (u % vol.): 6 Najmanja ukupna kiselost: 4,5 grama po litri, izraženo kao vinska kiselina Najveći sadržaj hlapljivih kiselina (u miliekvivalentima po litri): Najveći ukupni sadržaj sumporova dioksida (u miligramima po litri):

„Asti”/„Asti Spumante” Metodo Classico (tradicionalna metoda) vrste specifične za podregiju „Asti”/„Asti Spumante” Metodo Classico Santa Vittoria d’Alba i „Asti”/„Asti Spumante” Metodo Classico Strevi

Pjena: fina, postojana

Boja: od slamnatožute do izrazito svijetlozlatne

Miris: karakterističan, izražen, nježan

Okus: karakterističan, uravnotežen, od pas dosé do slatkog

Najmanja ukupna volumna alkoholna jakost: 12 %, uključujući stvarnu alkoholnu jakost od najmanje 6 %

Najmanja količina suhog ekstrakta bez šećera: 17 g/l

Svi analitički parametri koji nisu navedeni u tablici u nastavku u skladu su s ograničenjima propisanima nacionalnim zakonodavstvom i zakonodavstvom EU-a.

Opća analitička svojstva Najveća ukupna alkoholna jakost (u % vol.): Najmanja stvarna alkoholna jakost (u % vol.): 6 Najmanja ukupna kiselost: 6 grama po litri, izraženo kao vinska kiselina Najveći sadržaj hlapljivih kiselina (u miliekvivalentima po litri): Najveći ukupni sadržaj sumporova dioksida (u miligramima po litri):

„Moscato d’Asti” Vendemmia Tardiva (kasna berba)

Boja: zlatnožuta

Miris: voćan, vrlo intenzivan, karakterističan za prosušeno grožđe s pikantnim notama

Okus: sladak, skladan, baršunast, s notama sorte Moscato koja podsjeća na saće

Najmanja ukupna volumna alkoholna jakost: 14 %, uključujući stvarnu alkoholnu jakost od najmanje 11 %

Najmanja količina suhog ekstrakta bez šećera: 22 g/l

Svi analitički parametri koji nisu navedeni u tablici u nastavku u skladu su s ograničenjima propisanima nacionalnim zakonodavstvom i zakonodavstvom EU-a.

Opća analitička svojstva Najveća ukupna alkoholna jakost (u % vol.): Najmanja stvarna alkoholna jakost (u % vol.): Najmanja ukupna kiselost: 4,5 grama po litri, izraženo kao vinska kiselina Najveći sadržaj hlapljivih kiselina (u miliekvivalentima po litri): Najveći ukupni sadržaj sumporova dioksida (u miligramima po litri):

„Moscato d’Asti”

Boja: slamnatožuta različita intenziteta

Miris: karakteristična mirisna aroma sorte Moscato

Okus: sladak, aromatičan, karakterističan, može bit blago pjenušavo

Najmanja ukupna volumna alkoholna jakost: 11 %, uključujući volumnu alkoholnu jakost od 4,5 % do 6,5 %

Najmanja količina suhog ekstrakta bez šećera: 15 g/l

Svi analitički parametri koji nisu navedeni u tablici u nastavku u skladu su s ograničenjima propisanima nacionalnim zakonodavstvom i zakonodavstvom EU-a.

Opća analitička svojstva Najveća ukupna alkoholna jakost (u % vol.): Najmanja stvarna alkoholna jakost (u % vol.): Najmanja ukupna kiselost: 4,5 grama po litri, izraženo kao vinska kiselina Najveći sadržaj hlapljivih kiselina (u miliekvivalentima po litri): Najveći ukupni sadržaj sumporova dioksida (u miligramima po litri):

Vrsta specifična za podregiju „Moscado d’Asti” Santa Vittoria d’Alba

Boja: slamnatožuta s naznakama zlatne

Aroma: elegantna, profinjena, svježa i postojana te s cvjetnim notama

Okus: prepoznatljiv, skladan, sladak, aromatičan, karakterističan za grožđe sorte Moscatello, moguća blaga pjenušavost

Najmanja ukupna volumna alkoholna jakost: 12 %, uključujući volumnu alkoholnu jakost od 4,5 % do 6,5 %

Najmanja količina suhog ekstrakta bez šećera: 15 g/l

Svi analitički parametri koji nisu navedeni u tablici u nastavku u skladu su s ograničenjima propisanima nacionalnim zakonodavstvom i zakonodavstvom EU-a.

Opća analitička svojstva Najveća ukupna alkoholna jakost (u % vol.): Najmanja stvarna alkoholna jakost (u % vol.): Najmanja ukupna kiselost: 5 grama po litri, izraženo kao vinska kiselina Najveći sadržaj hlapljivih kiselina (u miliekvivalentima po litri): Najveći ukupni sadržaj sumporova dioksida (u miligramima po litri):

Vrsta specifična za podregiju „Moscato d’Asti” Canelli

Miris: muškatan, karakteristična mirisna aroma sorte Moscato

Boja: različita intenziteta slamnatožute do zlatne

Okus: sladak, aromatičan, karakterističan, s aromom grožđa sorte Moscato, moguća blaga pjenušavost

Najmanja ukupna volumna alkoholna jakost: 12 %, uključujući volumnu alkoholnu jakost od 4,5 % do 6,5 %

Najmanja količina suhog ekstrakta bez šećera: 16 g/l

Svi analitički parametri koji nisu navedeni u tablici u nastavku u skladu su s ograničenjima propisanima nacionalnim zakonodavstvom i zakonodavstvom EU-a.

Opća analitička svojstva Najveća ukupna alkoholna jakost (u % vol.): Najmanja stvarna alkoholna jakost (u % vol.): Najmanja ukupna kiselost: 4,5 grama po litri, izraženo kao vinska kiselina Najveći sadržaj hlapljivih kiselina (u miliekvivalentima po litri): Najveći ukupni sadržaj sumporova dioksida (u miligramima po litri):

Vrsta specifična za podregiju „Moscato d’Asti” Strevi

Boja: različita intenziteta slamnatožute do zlatne

Miris: karakteristična i mirisna aroma sorte Moscato

Okus: sladak, aromatičan, karakterističan, s aromom grožđa sorte Moscato, moguća blaga pjenušavost

Najmanja ukupna volumna alkoholna jakost: 12 %, uključujući volumnu alkoholnu jakost od 4,5 % do 6,5 %

Najmanja količina suhog ekstrakta bez šećera: 15 g/l

Svi analitički parametri koji nisu navedeni u tablici u nastavku u skladu su s ograničenjima propisanima nacionalnim zakonodavstvom i zakonodavstvom EU-a.

Opća analitička svojstva Najveća ukupna alkoholna jakost (u % vol.): Najmanja stvarna alkoholna jakost (u % vol.): Najmanja ukupna kiselost: 4,5 grama po litri, izraženo kao vinska kiselina Najveći sadržaj hlapljivih kiselina (u miliekvivalentima po litri): Najveći ukupni sadržaj sumporova dioksida (u miligramima po litri):

Vrsta specifična za podregiju „Moscato d’Asti” Vendemmia Tardiva „Santa Vittoria d’Alba”

Boja: svijetla zlatnožuta

Aroma: složena, voćna, vrlo intenzivna, karakteristična za prosušeno grožđe, s pikantnim notama Okus: sladak, skladan i baršunast, s notama sorte Moscato koja podsjeća i na saće

Najmanja ukupna volumna alkoholna jakost: 15 %, uključujući stvarnu alkoholnu jakost od najmanje 12 %

Najmanja količina suhog ekstrakta bez šećera: 22 g/l

Svi analitički parametri koji nisu navedeni u tablici u nastavku u skladu su s ograničenjima propisanima nacionalnim zakonodavstvom i zakonodavstvom EU-a.

Opća analitička svojstva Najveća ukupna alkoholna jakost (u % vol.): Najmanja stvarna alkoholna jakost (u % vol.): Najmanja ukupna kiselost: 4,5 grama po litri, izraženo kao vinska kiselina Najveći sadržaj hlapljivih kiselina (u miliekvivalentima po litri): Najveći ukupni sadržaj sumporova dioksida (u miligramima po litri):

5. Enološki postupci

a. Posebni enološki postupci

NEMA

b. Najveći prinosi

„Asti”/„Asti Spumante” i „Moscato d’Asti”

10 000 kilograma grožđa po hektaru

„Asti”/„Asti Spumante”Metodo Classico

10 000 kilograma grožđa po hektaru

„Moscato d’Asti”Vendemmia Tardiva

6 000 kilograma grožđa po hektaru

„Moscato d’Asti” Canelli i „Moscato d’Asti” Strevi

9 500 kilograma grožđa po hektaru

„Moscato d’Asti” Canelli označen izrazom Vigna, nakon kojeg slijedi mjesto ili naziv vinograda

8 500 kilograma grožđa po hektaru

„Moscato d’Asti” Strevi i „Moscato d’Asti” Santa Vittoria d’Alba

9 500 kilograma grožđa po hektaru

„Moscato d’Asti”Vendemmia Tardiva Santa Vittoria d’Alba

5 000 kilograma grožđa po hektaru

„Asti Spumante” Santa Vittoria d’Alba, „Asti Spumante”Metodo Classico Santa Vittoria d’Alba, „Asti Spumante” Strevi i „Asti Spumante”Metodo Classico Strevi

9 500 kilograma grožđa po hektaru

6. Razgraničeno zemljopisno područje

Vina „Asti” s oznakom DOCG mogu se proizvoditi od grožđa koje se uzgaja u području razgraničenom kako je navedeno u nastavku.

U pokrajini Alessandria, sljedeće općine u cijelosti:

Acqui Terme, Alice Bel Colle, Bistagno, Cassine, Grognardo, Ricaldone, Strevi, Terzo i Visone.

U pokrajini Asti, sljedeće općine u cijelosti: Bubbio, Calamandrana, Calosso, Canelli, Cassinasco, Castagnole Lanze, Castel Boglione, Castelletto Molina, Castelnuovo Belbo, Castel Rocchero, Cessole, Coazzolo, Costigliole d’Asti, Fontanile, Incisa Scapaccino, Loazzolo, Maranzana, Mombaruzzo, Monastero Bormida, Montabone, Nizza Monferrato, Quaranti, San Marzano Oliveto, Moasca, Sessame, Vesime, Rocchetta Palafea i San Giorgio Scarampi.

U pokrajini Cuneo: općine Castiglione Tinella, Cossano Belbo, Mango, Neive, Neviglie, Rocchetta Belbo, Serralunga d’Alba, S. Stefano Belbo, S. Vittoria d’Alba, Treiso, Trezzo Tinella, Castino i Perletto u cijelosti te sljedeća potpodručja općine Alba: Como i San Rocco Senodelvio.

— Podregiju Canelli čine sljedeće općine u pokrajini Asti: Calamandrana, Calosso, Canelli, Cassinasco, Castagnole Lanze, Coazzolo, Costigliole d’Asti, San Marzano Oliveto i Moasca u cijelosti, plus područje općina Loazzolo i Bubbio smješteno na lijevoj obali rijeke Bormida. Čine je i sljedeće općine u pokrajini Cuneo: Castiglione Tinella, Cossano Belbo, Mango, Neive, Neviglie, Rocchetta Belbo, Serralunga d’Alba, S. Stefano Belbo, Treiso and Trezzo Tinella u cijelosti i sljedeća potpodručja općine Alba: Como i San Rocco Senodelvio.

— Podregija Santa Vittoria d’Alba sastoji se od općine Santa Vittoria d’Alba u pokrajini Cuneo.

— Podregija Strevi sastoji se od sljedećih općina u pokrajini Alessandria u cijelosti: Acqui Terme, Cassine, Ricaldone, Strevi, Terzo, Alice Bel Colle, Bistagno, Grognardo i Visone.

7. Glavne sorte vinove loze

Moscato bianco B. - Moscato reale

8. Opis povezanosti

Kontrolirana i zajamčena oznaka izvornosti „ASTI”

Vina „Asti” i „Moscato d’Asti” monosortna su vina proizvedena isključivo od grožđa sorte Moscato Bianco. Odlikuju se prepoznatljivim, izvanrednim aromatskim profilom. Prepoznatljiva svojstva koja ova sorta daje različitim vrstama vina, uključujući pjenušave verzije i kasne berbe, blisko su povezana sa stručnim uzgojem vinove loze te s ponekad inovativnim tehnikama proizvodnje vina, uključujući niz suših vina temeljenih na sorti Moscato koja su razvijena tijekom posljednjih desetljeća u pjenušavom i mirnom obliku.

Posebna morfologija i kemijski sastav čine zemlju prikladnom za vinogradarstvo, a zahvaljujući klimatskim uvjetima, ali i lokalnim vještinama i tradicijama povezanima s proizvodnjom vina sorta Moscato Bianco tijekom godina „odabrana” je kao najprikladnija sorta za to područje.

U 18. stoljeću u nizu članaka objavljenih u Lausannei o vinu i vinogradima svijeta posebno se upućuje na izrazito cijenjenu sortu Moscato Bianco iz regije Pijemonta, a krajem toga stoljeća prestižno udruženje Società di Agricoltura di Torino proglasilo je sortu Moscato jednom od sorti iz Pijemonta s najboljim izgledima za proizvodnju izuzetno cijenjenih vina. U 19. stoljeću Pijemont se zahvaljujući raširenom uzgoju sorte Moscato Bianco počeo jasno izdvajati od drugih talijanskih regija. Od grožđa sorte Moscato počele su se krajem toga stoljeća ponovnom fermentacijom osnovnog vina u boci proizvoditi znatne količine pjenušavog vina. Do 1895. usavršena je metoda Charmat (koja je osmišljena u Pijemontu), a grožđe sorte Moscato upotrebljavalo se uglavnom za proizvodnju pjenušavog vina. Već se tada govorilo o znatnoj potražnji, čak inozemnoj, za aromatičnim pjenušavim bijelim vinom poznatim kao „Moscato d’Asti” ili „Moscato di Canelli”. Zahvaljujući usmjeravanju na proizvodnju pjenušavih vina Pijemont se jasno izdvojio od drugih regija u kojima je isto bila prisutna sorta Moscato (iako u manjoj mjeri). Većina vina Moscato koja se proizvode drugdje označena su kao luksuzna „likerska” vina, a za proizvodnju pjenušavih vina Moscato se upotrebljavao samo u Pijemontu, i to u područjima Asti, Alessandria i Cuneo. U istom razdoblju provedena su prva ispitivanja sa suhim pjenušavim vinima temeljenima na sorti Moscato („Asti Champagne” početkom 20. stoljeća). Međutim, nisu bila komercijalno uspješna jer zbog ograničenog enološkog znanja nije bilo moguće ublažiti gorak okus uzrokovan terpenima u vinu proizvedenom od sorte Moscat koje je prošlo potpunu fermentaciju. Dodavanje šećera u bocu radi ponovne fermentacije, kojim se smanjivala gorčina vina, stvaralo previsok tlak za boce koje su se u to vrijeme upotrebljavale. Proizvođači vina „Asti” s oznakom DOCG nastavili su raditi na razvijanju suhih verzija svojih različitih vina (i pjenušavih i mirnih ili blago pjenušavih). Tijekom 80-ih godina 20. stoljeća, kako bi se optimizirala proizvodna tehnologija, pijemontski istraživački instituti počeli su objavljivati radove o kemijskim i aromatskim svojstvima suhih vina proizvedenih od grožđa sorte Moscato Bianco te o razvoju spojeva terpena u grožđu sorte Moscato. Tih je godina razvijen koncept „sortnog vinarstva”, tj. sve prilagođenijeg tehnološkog pristupa kojim se nastojalo poboljšati svojstva grožđa u konačnoj kvaliteti vina. U konkretnom slučaju sorte Moscato tehnički napredak omogućio je dužu fermentaciju, zahvaljujući čemu su smanjene gorke note koje su onemogućavale napredak proizvođačâ početkom dvadesetog stoljeća. Napredak u pogledu znanja i iskustva prenesen je proizvođačima vina koji su tijekom proteklih desetljeća razvili i pjenušava i mirna vina temeljena na sorti Moscato s manje šećera.

9. Osnovni dodatni uvjeti (pakiranje, označivanje, ostali zahtjevi)

Dodatne odredbe u pogledu označivanja

Pravni okvir:

Nacionalno zakonodavstvo

Vrsta dodatnog uvjeta:

Dodatne odredbe u pogledu označivanja

Opis uvjeta:

Na oznakama i pri prezentiranju vina „Asti” ili „Asti Spumante” s oznakom DOCG sadržaj šećera ne smije biti naveden u istom retku s nazivom te mora biti naveden drukčijim fontom i slovima manjim od onih kojima je naveden naziv.

Odstupanje u pogledu proizvodnje na razgraničenom zemljopisnom području

Pravni okvir:

Nacionalno zakonodavstvo

Vrsta dodatnog uvjeta:

Odstupanje u pogledu proizvodnje na razgraničenom zemljopisnom području

Opis uvjeta:

Osim u vinogradarskom području, vinarski postupci u proizvodnji vina „Asti” s oznakom DOCG (uključujući sušenje grožđa za kategoriju Vendemmia Tardiva i postupak proizvodnje pjenušavog vina) mogu se provesti i bilo gdje u pokrajinama Alessandria, Asti i Cuneo te u području Pressione, potpodručju općine Chieri (Turin) koje graniči s vinogradarskim područjem.

Pakiranje unutar razgraničenog područja

Pravni okvir:

Nacionalno zakonodavstvo

Vrsta dodatnog uvjeta:

Pakiranje unutar razgraničenog zemljopisnog područja

Opis uvjeta:

Vina „Asti” s oznakom DOCG moraju se puniti u boce unutar vinogradarskog područja. U skladu s člankom 4. Delegirane uredbe Komisije (EU) 2019/33, punjenje u boce mora se provesti na prethodno navedenom razgraničenom zemljopisnom području prije svega kako bi se očuvala kvaliteta i ugled, zajamčila izvornost i osigurala učinkovitost provjera.

Poveznica na specifikaciju proizvoda

https://www.politicheagricole.it/flex/cm/pages/ServeBLOB.php/L/IT/IDPagina/16195

(1) SL L 9, 11.1.2019., str. 2.